**Tehtävä: Taiteen keinoin venäläistämistä vastaan.**

Lue alla oleva Eino Leinon runo Kansa kalliolla teoksessa Ajan aalloilta vuodelta 1899.

Tää kansa vakavanha on

kuin kallio.

Sen kalliolle Luoja loi,

se elää ja se kuolla voi

eest' esivallan, ruhtinaan

ja isiensä maan.

Tää kansa myrskyt seisovi

kuin kallio.

Sen onni on vaan tyyni työ;

mut ennen pettuleivän syö

se omalt' uutispelloltaan

kuin vehnää vierahan.

Tään kansan juuret syvät on

kuin kallion.

Sill' on vaan yksi, yksi maa.

Tää kansa kieltään rakastaa

ja lakejaan ja laulujaan

ja isäin muistojaan.

Tää kansa katsoo ylöspäin

kuin kallio.

Se pyrkii päivään, valohon,

sen valta valtaa hengen on,

ei valtaa tykkein tuiskuvain,

ei miesten miljoonain.

Tää kansa syntyi vapahaks

kuin kallio.

Se seisoo Pohjan lumessa

kuin valon rintavartia,

se talvi-öissä taistelee

tai kaatuu paikalleen.

Tää kansa voidaan musertaa

kuin kallio.

Se voidaan pirstaks pilkkoa

ja voittaa väkivoimalla, -

mut sentään juurta kallion

sen pienin pirsta on.

**Tehtäviä**

1. Millaisena suomalaiset runossa kuvataan?

2. Millaisena venäläiset runossa kuvataan?

3. Pohdi, miksi venäläistoimien vastustaminen puettiin vertauskuvalliseen muotoon.

4. Pohdi, mikä merkitys on kalliolla tässä runossa.

5. Mikä runosta tekee venäläistoimien vastaisen?

6. Ota selvää, mitä muita keinoja taitelijat käyttivät venäläistämistoimia vastaan.